Jyväskylän urheilu

Tämä artikkeli käsittelee urheilua Jyväskylän kaupungissa. Olympialaisurheilijoiden määrällä mitattuna Jyväskylän merkittävimpiä urheiluseuroja ovat Jyväskylän Kenttäurheilijat (7 olympiaedustajaa), JYP, Jyväskylän Hiihtoseura sekä Jyväskylän Kisa-Toverit.
Historia.
Keski-Suomen voimistelu- ja urheiluseuratoiminta, jonka voimakkaasti sykkivänä sydämenä oli Jyväskylä oppikouluineen ja seminaareineen, oli virinnyt 1800-luvun loppuun mennessä liikuntaharrastus niin koulujen kuin työväenyhdistysten piiriin. Jyväskylän toiminta alkoi voimistua erityisesti seminaarin lehtori Karl Rikalan ansiosta 1903.
Yleisurheilu.
Jyväskylän merkittävin yleisurheiluseura on Jyväskylän Kenttäurheilijat, joka luokitellaan yleisurheilun Superliigaan. JKU:lla oli vuonna 2024 yhteensä 857 luokkaurheilijaa. JKU on saavuttanut kuusi Kalevan maljan voittoa ja sijoittunut yhdeksän kertaa 3 parhaan joukkoon.
Yleisurheilun SM-kilpailut eli Kalevan kisat on järjestetty Jyväskylässä kuusi kertaa vuosina 1950, 1965, 1974, 1992, 2006 sekä 2018.
Voimistelu.
Jyväskylän voimistelu sai alkunsa 1890-luvun loppupuolella. Ensimmäinen voimisteluseura oli vuonna 1898 perustettu Jyväskylän työväenyhdistyksen voimisteluseura.
Palloilulajit.
Jalkapallo.
Jyväskylän menestynein jalkapalloseura on JJK Jyväskylä, joka on pelannut pääsarja Veikkausliigassa yhteensä kuuden kauden ajan vuosina 2009–2013 ja 2017. Parhaimmillaan JJK on saavuttanut SM-pronssia vuonna 2011. Toiseksi korkeimmalla sarjatasolla on pelannut Jyväskylän Palloilijat yhteensä viiden kauden ajan ja Vaajakosken Pallo yhden kauden ajan (1962).
Useamman kauden kolmanneksi korkeimmalla sarjatasolla pelanneita jyväskyläläisjoukkueita ovat FC Vaajakoski (15 kautta) sekä FC Blackbird (4 kautta).
Pesäpallo.
Jyväskylän menestynein pesäpalloseura on Jyväskylän Kiri, joka on pelannut Suomen korkeimmalla sarjatasolla SM-sarjassa vuoteen 2024 mennessä yhteensä 63 kauden ajan ja naisten pääsarjassa 49 kauden ajan. Kiri on voittanut yhteensä 7 Suomen mestaruutta ja neljä naisten Suomen mestaruutta. Naisten pesäpallossa menestynein seura on Kirittäret, joka on vuoden 2005 jälkeen saavuttanut 12 Suomen mestaruutta.
Muita pääsarjassa kilpailleita jyväskyläläisiä pesäpalloseuroja ovat Hongikon Nuorisoseuran Urheilijat (16 kautta), Jyväskylän Weikot (11 kautta), Jyväskylän Lohi (7 kautta) sekä Jyväskylän suojeluskunnan Palloilijat (1 kausi). Lisäksi Jyväskylän Valo on pelannut yhden kauden ajan naisten Superpesiksessä.
Pesäpallon arvo-ottelu, Itä-Länsi, on pelattu Jyväskylässä neljä kertaa vuosina 1949, 1977, 1980 ja 2024.
Lentopallo.
Jyväskylän menestyneimmät lentopalloseurat ovat Metso-Lentis, Jyväskylän Kiri sekä Jyväskylän Pesä-Veikot. Metso-Lentis on pelannut miesten pääsarjassa kuuden kauden ajan, Jyväskylän Kiri viiden kauden ajan ja Jyväskylän Pesä-Veikot yhden kauden ajan.
Amerikkalainen jalkapallo.
Amerikkalaisessa jalkapallossa Jyväskylän menestynein seura on Jyväskylä Jaguars, joka on pelannut korkeimmillaan korkeimmalla sarjatasolla Vaahteraliigassa yhteensä 13 kauden ajan. Jaguars on voittanut SM-pronssia kahdesti kausilla 2007 ja 2008. Lisäksi Vaahteraliigassa on pelannut myös Jyväskylä Rangers kuuden kauden ajan. Jyväskylä Pirates on pelannut korkeimmillaan kolmanneksi korkeimmalla sarjatasolla II-divisioonassa ja Puuppola Buccaneers IV-divisioonassa.
Talviurheilu.
Hiihto.
Jyväskylän merkittävin hiihtoseura on hiihtoliiton valioluokkaan sijalle 4 luokiteltava Ski Jyväskylä. Ski Jyväskylä on erikoistunut erityisesti nuoriso- ja harrastetoimintaan, mutta sillä on menestystä myös huippu-urheilussa. II-luokkaan kuuluva Jyväskylän Hiihtoseura luetaan harrasteseurojen joukkoon.